*Se også musikeren Bjørn Berg*

**Björn Berg** (født 17. september 1923 i Unterwössen i Bayern, død 14. juli 2008 i Djursholm) var en svensk tegner, maler og grafiker. Berg er særlig kjent for sine tegninger av Emil fra Lønneberget og Teskjekjerringa. 

Han var født i Tyskland av svenske foreldre, og vokste opp i Lomma, New York, Stockholm og Djursholm. Etter to år ved Konstfack i Stockholm, fortsatte Björn Berg sine studier ved Konstakademiens grafiska avdeling og siden for André Lhote og Fernand Léger i Paris. Björn Berg giftet seg i 1955 med Eva Gehlin. Familien bosatte seg i 1956 i Djursholm.

Arbeid
------

Birgitta Andersson og Carl-Gustaf Lindstedt fra den svenske julekalenderen «Teskedsgumman» i 1967. Serien er en av de mest populære svenske barnetv-serier gjennom tidene. Fremstillingen av Teskjekjerringa ligger tett opp til Björn Bergs tegninger.
Han tegnet i blant annet *Söndagsnisse-Strix* (1944–45) og *Dagens Nyheter* (fra 1952 til 1991) men han er kanskje mest kjent som bokillustratør. I årene 1952–2010 bidro han med illustrasjoner til mer enn 400 bøker. Av disse var han hovedillustratør til omkring 150 bøker, mens han utførte omslag, vignetter eller enkeltillustrasjoner i de andre. I avisen deltok han blant annet på lengre, illustrerte reportasjereiser i flere verdensdeler. 

Berg er særlig kjent for sitt samarbeid med tre forfattere: med Astrid Lindgren om hennes bøker om *Emil i Lönneberga* og noen få andre bøker; med Alf Prøysen om *Geitekillingen som kunne telle til ti* og de mange bøkene om *Teskjekjerringa*; og med Alf Henrikson om 50 av hans bøker fra 1953 til 2010: dikt, reiseskildringer og populærhistoriske bøker. 

### Samarbeidet med Astrid Lindgren

Samarbeidet med Lindgren begynte i desember 1962. Da fikk Lindgren, som var forlagsredaktør hos Rabén & Sjögren, se hans tegninger fra Stockholm til en bok om nordiske hovedsteder. Gutten på bildet, som var Bergs sønn Torbjörn, stemte med hennes forestillinger om hvordan Emil burde se ut. Lindgren skrev manus våren 1963, og Berg tegnet sommeren 1963. De samarbeidet om tre barneromaner og fire bildebøker om Emil. Bergs illustrasjoner har også vært førende for framstillingen av Emil i film og tv.

### Samarbeidet med Alf Prøysen

Samarbeidet med Prøysen oppsto via Ulf Peder Olrog, som Berg hadde begynt å samarbeide med i 1953. Da Olrog noe senere skulle finne en illustratør til den svenske lanseringen av *Teskedsgumman*, ble Berg valgt. Berg illustrerte først åtte bøker i perioden 1956–1972, og senere fire nye bildebøker fra enkeltkapitler i årene 1989–1992. Det nevnes ofte at Bergs versjon av Teskjekjerringa har fellestrekk med Bergs kone Eva. Mens norske lesere er best kjent med Borghild Ruds tegninger av Teskjekjerringa, er det Bergs tegninger som har fulgt bøkene i oversettelser til andre språk.

Utmerkelser
-----------

Björn Berg ble tildelt utmerkelsen Elsa Beskow-plaketten i 1971. Han fikk også mange andre stipendier og priser, blant annet *Astrid Lindgrens Värld*-stipendet 1996.

Han er representert i Nationalmuseum, Göteborgs konstmuseum, Kalmar museum og Gustav VI Adolfs samling. Han har hatt utstillinger på Eskilstuna konstmuseum (1990), Historiska Museet (1993), Konstnärshuset (1993), Nationalmuseum (2004–05), Hallands konstmuseum (2008), World Children's Art Museum i Okazaki, Japan (2009) og Zornmuseet (2013).

Referanser
----------

1. 1 2   Gemeinsame Normdatei, besøkt 27. april 2014[Hentet fra Wikidata]
2. ↑   Archive of Fine Arts, cs.isabart.org, abART person-ID 91894, besøkt 1. april 2021[Hentet fra Wikidata]
3. ↑   Artists of the World Online, AKL Online kunstner-ID 10118288[Hentet fra Wikidata]
4. ↑   Discogs, Discogs artist-ID 3267928, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 14. desember 2014[Hentet fra Wikidata]
6. ↑   KulturNav, KulturNav-ID f84f4a42-f0f5-4f44-a7b3-0249d9ec6d67, besøkt 9. oktober 2017[Hentet fra Wikidata]
7. ↑   det svenske Nasjonalmuséets kunstnerliste, kulturnav.org, utgitt 12. februar 2016, besøkt 27. februar 2016[Hentet fra Wikidata]
8. ↑  Björn Berg – inte bara Emil Arkivert 8. januar 2015 hos Wayback Machine. hos minabibliotek.se
9. ↑  Teskedsgumman - en stor liten succé fyller 40 år! Arkivert 23. februar 2014 hos Wayback Machine. tidningenkulturen, 19. oktober 2013
10. 1 2 3 4 5 6  Kajsa Willemark. *Från New York till Lönnaberga, en bok om Björn Berg*. Bokförlaget Langenskiöld, 2011. ISBN 978-91-9766-809-5. Særlig kapitlet «Alf, Alf, Astrid och alla de andra»; side 171–206
11. ↑  Björn Berg hos astridlindgren.se
12. ↑  Emil möter teskedsgumman, bok og utstilling fra Nationalmuseum

Eksterne lenker
---------------

* Offisielt nettsted Rediger på Wikidata
* (en) Björn Berg på Discogs Rediger på Wikidata

* (en) Björn Berg på MusicBrainz Rediger på Wikidata

Portaler: Litteratur | Kunst

|  |  |
| --- | --- |
| Oppslagsverk/autoritetsdata | Store norske leksikon **·** Svenske Litteraturbanken **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NKC **·** KulturNav **·** MusicBrainz **·** Discogs
 |